**ANEXA 2**

**Structura generală a lucrării de finalizare a studiilor universitare de licență/masterat la Facultatea de Litere, Istorie, Filosofie și Teologie și modalitatea de tehnoredactare a acesteia**

**Lucrarea de licență**

1. **Date referitoare la modalitatea de tehnoredactare**:

* **Dimensiune**:

Limbă și literatură - minimum obligatoriu 25 de pagini/min. 9000 cuvinte (fără anexe)

Limbi moderne aplicate - minimym obligatoriu 25 de pagini//min. 9000 cuvinte (fără anexe)

Istorie - minimum obligatoriu 40 de pagini (fără anexe)

Teologie - minimum obligatoriu 40 de pagini (fără anexe) - maximum recomandat 60 de pagini

Filosofie - minimym obligatoriu 30 de pagini (fără anexe)

* **Caractere**: Times New Roman, 12. Se vor folosi semnele diacritice specifice limbii în care se redactează lucrarea de licență.
* **Spațiere**: 1,5
* **Aliniere**: stânga-dreapta
* **Margini**: 2.5 cm stânga și jos, 2,5 cm dreapta și sus
* Litera **bold** va fi folosită pentru cuvintele importante pe care autorul dorește să le evidențieze.
* Modelul pentru copertă și pagina de titlu ale lucrării de licență se găsește în *Anexa 1*.

1. **Date referitoare la conținut și structură**:

* **Conținutul:**

Lucrarea trebuie să reflecte o cercetare originală, fie şi prin modul de abordare a ceea ce s-a scris până acum despre subiectul respectiv. Pentru certificarea autenticității, odată cu lucrarea se depune și raportul de similitudine. Coordonatorul lucrării va lua toate măsurile pe care le crede de cuviință pentru a se convinge asupra originalității lucrării propuse de student.

* **Structura:**

Introducerea va cuprinde o expunere sintetică a temei, scopul cercetării şi motivația alegerii acesteia.

În funcție de specificul disciplinei, prima secțiune va include : încadrarea teoretică și conceptele fundamentale care vor fi folosite în analiză ; o perspectivă generală asupra bibliografiei și a materialului ales. Acest capitol nu trebuie să depășească 25% din lucrare.

Următoarea secțiune va avea caracter aplicativ. Componenta aplicativă va consta într-o analiză care să dezvolte consistent, detaliat și convingător argumentul sau parcursul anunțat în capitolul teoretic. Această analiză extinsă va demonstra măsura în care candidatul a procesat materialul teoretic și capacitatea de a-l aplica în mod relevant pentru atingerea scopurilor anunțate ale cercetării. Structura componentei aplicative va corespunde acestor scopuri și temei generale a lucrării.

Concluziile vor evidenția sintetic rezultatele analizei, insistându-se asupra noutăților aduse de lucrarea de licență propusă.

Bibliografia va cuprinde cel puțin 10 titluri de lucrări utilizate în redactare (cu un posibil plus de 5 titluri, în funcție de cerințele specifice departamentului sau specializării).

Anexe (opțional): nu intră în aprecierea formală a lucrării. Pot conține texte pe baza cărora s-a efectuat analiza, glosare de termeni, imagini, hărți, etc.

Trimiterile bibliografice şi notele vor fi conforme cu cerințele domeniului în care se redactează lucrarea de licență şi ale coordonatorului licenței.

Se va acorda atenție corectitudinii trimiterilor bibliografice și se va evita plagiatul sub orice formă. Procentul maxim de similitudine acceptat de FLIFT se referă exclusiv la materialul citat corespunzător și la trimiterile bibliografice corecte. Procentul maxim de similitudine nu se referă la citate preluate necorespunzător sau la trimiteri incomplete sau incorecte, care constituie plagiat.

În afara cerințelor minimale enumerate mai sus, vor fi respectate recomandările coordonatorilor, în funcție de specificul fiecărei secții și specializări.

Pentru specializarea Filosofie, structura lucrării cuprinsă în această anexă are statut de recomandare.

Pentru a asigura originalitatea conținutului lucrărilor de licență, Facultatea de Litere, Istorie, Teologie și Filosofie interzice comercializarea lucrărilor de licență. Studenții care se dovedesc vinovați de această practică nu vor putea susține lucrările de licență în fața comisiei de examen.

Rectorul poate anula, cu aprobarea Senatului UVT, rezultatul unui examen de finalizare a studiilor universitare atunci când se dovedește că s-a obținut prin mijloace frauduloase.

**Lucrarea de disertație**

1. **Date referitoare la modalitatea de tehnoredactare**

Norme minimale privind redactarea disertației:

* **Dimensiune**: minimum obligatoriu 50 de pagini – maximum recomandat 70 de pagini
* **Caractere**: Times New Roman, 12; se vor folosi semnele diacritice specifice limbii în care se redactează disertația.
* **Spațiere**: 1,5
* **Aliniere**: stânga-dreapta
* **Margini**: 2.5 cm stânga și jos, 2,5 cm dreapta și sus
* Litera **bold** va fi folosită pentru cuvintele importante pe care autorul dorește să le evidențieze.
* Coperta lucrării de disertație va avea formatul indicat în *Anexa 1*.

1. **Date referitoare la conținut și structură**:

* **Conținutul:**

Disertația trebuie să demonstreze cunoașterea științifică avansată a temei abordate, să conțină elemente de originalitate în dezvoltarea sau soluționarea temei, precum şi modalități de validare științifică a acestora.

* **Structura**:

Introducerea va cuprinde o expunere sintetică a temei, scopul cercetării, motivația alegerii acesteia și relevanța ei în contextul mai larg al cercetării naționale şi internaționale.

În funcție de specificul disciplinei, primul capitol va include : încadrarea teoretică și conceptele fundamentale care vor fi folosite în analiză ; o perspectivă generală asupra bibliografiei și a materialului ales. Acest capitol nu trebuie să depășească 30% din lucrare.

Următoarele capitole vor avea caracter aplicativ. Componenta aplicativă va consta dintr-unul sau mai multe capitole de analiză care să dezvolte consistent, detaliat și convingător argumentul sau parcursul anunțat în capitolul teoretic. Această analiză extinsă va demonstra măsura în care candidatul a procesat materialul teoretic și capacitatea de a-l aplica în mod relevant pentru atingerea scopurilor anunțate ale cercetării. Structura componentei aplicative va corespunde acestor scopuri și temei generale a lucrării.

Concluziile vor evidenția în primul rând latura originală a demersului propus, dar şi încadrarea într-o anume tradiție existentă în privința temei alese.

Bibliografia: va cuprinde cel puțin 20 de titluri utilizate în redactare (cu un plus necesar în funcție de cerințele specifice departamentului sau specializării).

Anexe (opțional): nu intră în aprecierea formală a lucrării. Pot conține texte pe baza cărora s-a efectuat analiza, glosare de termeni, imagini, hărți, etc.

Trimiterile bibliografice şi notele vor fi conforme cu cerințele domeniului în care se redactează disertația şi ale coordonatorului disertației.

Se va acorda atenție corectitudinii trimiterilor bibliografice și se va evita plagiatul sub orice formă. Procentul maxim de similaritate acceptat de FLIFT se referă exclusiv la materialul citat corespunzător și la trimiterile bibliografice corecte. Procentul maxim de similaritate nu se referă la citate preluate necorespunzător sau la trimiteri incomplete sau incorecte, care constituie plagiat.

În afara cerințelor minimale enumerate mai sus, vor fi respectate recomandările coordonatorului, în funcție de specificul masteratului urmat.

Pentru specializarea Filosofie, structura lucrării cuprinsă în această anexă are statut de recomandare.

Pentru a asigura originalitatea conținutului lucrărilor de disertație, Facultatea de Litere, Istorie și Teologie interzice comercializarea lucrărilor de disertație. Studenții care se dovedesc vinovați de această practică nu vor putea susține lucrările de disertație în fața comisiei de examen.

Rectorul poate anula, cu aprobarea Senatului UVT, rezultatul unui examen de finalizare a studiilor universitare atunci când se dovedește că s-a obținut prin mijloace frauduloase.